આ વાત આટલા વિસ્તારથી એટલા માટે કરી કે સામાન્ય રીતે માણસો આ અદ્રશ્ય સજીવોથી ડરતા રહે છે. વળી આજના બજારીકરણના યુગમાં તો જાહેરાતના કસબીઓ આપણા ડરમાં સતત વધારો કરતા રહે છે. આપણને ઠસાવી દેવામાં આવે છે કે આપણી આસપાસ ચોમેર ભયંકર એવા અદ્રશ્ય દૈત્યો રૂપી જીવાણુઓ ફરી રહ્યાં છે અને એ આપણા શરીરમાં દાખલ થઈ, આપણને ખતમ કરી દેવાના પેંતરા રચી રહ્યાં છે. જો એમનાથી બચવું હોય તો આપણે ચોક્કસ જંતુનાશકથી હાથપગ ધોયા જ કરવા એ અનિવાર્ય છે. હકિકતે આટલી બધી કાળજી લેવાની જરાયે જરૂર નથી. હા, સ્વસ્થ જીવન માટે સ્વચ્છતા જરૂરી છે, પણ યાદ રાખીએ કે આપણા વાતાવરણમાં ઘૂમી રહેલાં જીવાણુઓમાનાં મોટા ભાગનાં તો એકદમ નિર્દોષ છે. એ પૈકીનાં અમુક આપણે માટે મિત્રરૂપ છે અને હા, કેટલાંક હાનિકારક છે. એમનાથી પણ આ જાહેરાતના જાદૂગરો ડરાવે છે એટલા ડરવાની જરૂર નથી. એવાં જીવાણુઓ આપણા શરીરમાં દાખલ થઈ પણ જાય, આપણું શરીર અને એમાં વસવાટ કરી રહેલા આપણા સુક્ષ્મ મિત્રો એવાં જીવાણુઓથી આપણું રક્ષણ કરવા સક્ષમ હોય છે. રોગ થવાની સંભવિતતા અત્યંત પાતળી હોય છે. ટૂંકમાં, સ્વચ્છતાનો આગ્રહ ચોક્કસ રાખીએ, એની ઘેલછા રાખવાની જરૂર નથી.